**1 Ioan – llythyr am gariad.**

**1 Ioan 1 (1-4)**

*1 Yr un sydd wedi bodoli o'r dechrau cyntaf – dŷn ni wedi'i glywed e a'i weld e. Do, dŷn ni wedi edrych arno â'n llygaid ein hunain, a'i gyffwrdd â'n dwylo! Gair y bywyd! 2 Daeth y bywyd ei hun i'r golwg, a dŷn ni wedi'i weld e. Gallwn dystio iddo, a dyma dŷn ni'n ei gyhoeddi i chi – y bywyd tragwyddol oedd gyda'r Tad ac sydd wedi dangos ei hun i ni. 3 Ydyn, dŷn ni'n sôn am rywbeth dŷn ni wedi'i weld a'i glywed. Dŷn ni eisiau i chithau brofi'r wefr gyda ni o rannu yn y berthynas yma gyda Duw y Tad, a gyda'i Fab, Iesu y Meseia. 4 Dŷn ni'n ysgrifennu hyn er mwyn i ni i gyd fod yn wirioneddol hapus.*

...........

**Adnod 1:** Iesu ydy’r un sydd ‘*wedi bodoli o’r dechrau cyntaf*.’ Roedd o yna pan greodd Duw'r byd. Yn y darn isod mi fedrwn ni newid ‘Y Gair’ am ‘Iesu’,

**Ioan 1: 1 - 3** (efengyl Ioan – yr un awdur ond llyfr gwahanol).

*Y Gair oedd yn bod ar y dechrau cyntaf. Roedd y Gair gyda Duw, a Duw oedd y Gair. Roedd gyda Duw o'r dechrau cyntaf un. Drwyddo y crëwyd popeth sy'n bod. Does dim yn bodoli ond beth greodd e.*

Cyffro a llawenydd sydd yng ngeiriau nesaf Ioan, *‘……dŷn ni wedi'i glywed e a'i weld e. Do, dyn ni wedi edrych arno â'n llygaid ein hunain, a'i gyffwrdd â'n dwylo! Gair y bywyd!’*

Roedd Ioan wedi **clywed, gweld a chyffwrdd** Duw ei hun yn ei fab Iesu Grist! Dyna fraint!

**Gair y bywyd? Nôl i Ioan 1: 3 - 4**

*Does dim yn bodoli ond* ***beth greodd e****. Ynddo fe roedd bywyd, a'r bywyd hwnnw'n rhoi golau i bobl.*

Mae Genesis 1:3 yn dangos mai gair Duw ddaeth â’r byd a’r bydysawd a phopeth i fodolaeth. Mae Ioan 1 yn pwysleisio hyn eto ac yn llawenhau yn y ffeithiau rhyfeddol yma.

**Adnod 2**: Mae Ioan am i bawb sy’n darllen ei lythyr ddeall ei fod yn siarad gydag awdurdod llygad-dyst, roedd o *‘wedi'i weld e’.* Roedd Ioan yn y fan a’r lle gydag Iesu ac roedd o eisiau sicrhau pawb a fyddai’n darllen neu’n clywed ei lythyr yn cael ei ddarllen fod Iesu yn berson go iawn. Roedd Ioan yn ‘*tystio iddo’* ac yn *‘cyhoeddi’* pwy oedd Iesu Grist sef*, ‘y bywyd tragwyddol oedd gyda'r Tad ac sydd wedi dangos ei hun i ni.’*

**Adnod 3:** Roedd yna athrawon drwg yn yr eglwysi oedd yn dysgu pethau oedd yn groes i efengyl Duw\*. Doedden nhw ddim wedi cerdded gydag Iesu o gwmpas trefi a phentrefi Jwdea. Doedden nhw ddim yno pan gafodd Iesu ei groeshoelio, ac nid oedden nhw yno pan ddaeth yn ôl yn fyw. Ond roedd Ioan yn *‘sôn am rywbeth dyn ni wedi'i weld a'i glywed.’ ‘* I was there’, ydy neges Ioan! Am ei fod wedi **gweld, clywed a chyffwrdd** Iesu roedd Ioan eisiau rhannu’r wybodaeth ac felly rhannu ei lawenydd gydag eraill,

‘*Dŷn ni eisiau i chithau brofi'r* ***wefr*** *gyda ni o rannu yn y berthynas yma gyda Duw y Tad, a gyda'i Fab, Iesu y Meseia.’*

**Adnod 4:** Dydy Ioan ddim eisiau i bobl gael eu drysu gan athrawon gwael a chelwyddog. Ei unig fwriad oedd cryfhau ffydd y Cristnogion cynnar. ‘What’s in it for him.....?’

*Dŷn ni'n ysgrifennu hyn er mwyn i ni i gyd fod yn wirioneddol hapus’.*

I Gristnogion, mae gweld Cristnogion eraill yn mwynhau perthynas fyw ac iach gydag Iesu yn grêt! Mae Cristnogion yn hoffi gweld pobl yn dod i ffydd, yn hoffi eu gweld yn rhannu yn y cariad sydd ar gael wrth gredu yn Iesu. Roedd Ioan eisiau i bawb fod yn *‘wirioneddol hapus’* am fod ganddyn nhw berthynas gyda Duw trwy ei fab Iesu Grist.

**Meddwl mwy:**

**Ioan 1: 14 –** disgrifiad o Iesu sy’n werth ei ddarllen.

**Ioan 10:10 -** yn dweud be mae Iesu eisiau ei roi i bobl.

\*os am fwy o wybodaeth rhaid darllen y cyflwyniad.